കണ്ടാല് സാല്മണ് സുഷി തന്നെ, താരമായി അക്വേറിയത്തിലെ ഈ ജീവി, കാണാനായി സന്ദര്ശകരുടെ ഒഴുക്ക് സാല്മണ് സുഷിയുടെ salmon കഷ്ണം പോലെ തോന്നിക്കുന്ന ഒരു വിചിത്രമായ കടല് ജീവിയുമായി ജാപ്പനീസ് അക്വേറിയം ശ്രദ്ധ നേടിയിരിക്കുകയാണ്. ഈ ജീവിക്ക് പുറകില് ഓറഞ്ച്, വെള്ള അടയാളങ്ങളും സാല്മണ് സുഷിക്ക് സമാനമായ വെളുത്ത അടിഭാഗവും ഉണ്ട്. ഇതിന് കറുത്ത കണ്ണുകളും അര്ദ്ധസുതാര്യമായ കാലുകളുമുണ്ടെന്ന് വൈസ് റിപ്പോര്ട്ട് ചെയ്തു. ഈ ജീവിക്ക് നട്ടെല്ലില്ല. ഞണ്ട്, ചെമ്മീന് തുടങ്ങിയവയുടെയൊക്കെ ഗണത്തില് പെട്ടതാണ് ഈ ജീവിയെന്ന് കരുതുന്നു. സമുദ്രനിരപ്പില് നിന്ന് 2,600 മുതല് 4,000 അടി വരെയുള്ള ജാപ്പനീസ് ദ്വീപായ ഹോക്കൈഡോയിലെ തീരപ്രദേശമായ റൗസുവില് വച്ച് മത്സ്യത്തൊഴിലാളികളാണ് ഇതുവരെ പേരിട്ടിട്ടില്ലാത്ത ഈ ഇനത്തെ കണ്ടെത്തിയത്. ജപ്പാനിലെ റൗസു തീരത്ത് മത്സ്യത്തൊഴിലാളികള് പിടിച്ച ശേഷം, ജൂലൈ അവസാനം അക്വാമറൈന് ഇതിനെ ഫുകുഷിമയിലേക്ക് അയച്ചു. ജൂലൈ മാസത്തില് അക്വേറിയം ഈ ജീവിയുടെ ഒരു ഫോട്ടോ ട്വീറ്റ് ചെയ്തിരുന്നു. അന്ന് അത് വൈറലായി. മൃഗശാലയിലെ ഒരു പ്രധാന ആകര്ഷണമായി മാറുകയായിരുന്നു ഇത്. ഇതിനെ കാണാനായി മാത്രം നിരവധിപ്പേര് എത്തി. എന്നിരുന്നാലും, രാജ്യത്ത് കൊവിഡ് 19 കേസുകള് വര്ധിച്ചതോടെ അക്വേറിയം അടച്ചു. ആ സമയത്ത് ഈ ജീവി എത്ര കാലം ജീവിക്കും, സന്ദര്ശകര്ക്ക് വീണ്ടും അതിനെ കാണാനുള്ള ഭാഗ്യമുണ്ടാകുമോ എന്നതെല്ലാം സംശയമായിരുന്നു. എന്നാല്, രണ്ട് മാസത്തിനു ശേഷം ആദ്യമായി വെള്ളിയാഴ്ച അക്വേറിയം തുറന്നു. വീണ്ടും ഈ സാല്മണ് സുഷിയെപ്പോലെയുള്ള ജീവിയെ കാണാന് നിരവധിപ്പേരാണ് എത്തിയത്.